text: দুর্দান্ত মুশফিক! – WomenEye24
  প্রচ্ছদ/খেলাধুলা/দুর্দান্ত মুশফিক!
  দুর্দান্ত মুশফিক!
  ওমেনআই ডেস্ক : মাত্র কিছুদিন আগেই সমালোচনায় জর্জরিত হয়েছেন টেস্ট দলের অধিনায়ক মুশফিকুর রহিম। এমনকি অনিচ্ছাসত্ত্বেও কিপিং গ্লাভস খুলে রাখতে হয়েছিল। অথচ আজ শনিবার বাংলাদেশের সিরিজ জয়ের মিশনে দুই দুটি ব্রেক থ্রু এনে দিলেন এই 'কিপার'। সত্যিই দুর্দান্ত মুশফিক। দিনেশ চান্দিমালকে ফেরানোর পর তার ঝোড়ো গতির স্টাম্পিংয়ের শিকার হলেন মিলিন্দা শ্রীবর্ধনা।
  ওয়ানডে সিরিজের শেষ ম্যাচে টসে জিতে ফিল্ডিং বেছে নেয় বাংলাদেশ। আগের দুই ম্যাচের মতো শুরুতে সাফল্য এনে দিতে পারেননি অধিনায়ক মাশরাফি। আজ নতুন বলে ম্যাশের সঙ্গে বোলিং ওপেন করেও আগের মতোই নখদন্তহীন মুস্তাফিজ। এই সুযোগ ব্যাটিং তাণ্ডব শুরু করেন দুই ওপেনার উপল থারাঙ্গা এবং দানুশকা গুনাথিলাকা। ওপেনিং জুটিতে এসেছে ৭৬ রান। এরপরই বাংলাদেশকে কাঙ্ক্ষিত ব্রেক থ্রু এনে দেন তরুণ স্পিনার মেহেদী হাসান মিরাজ। মিরাজের বলে ৩৮ বলে ৩ চার এবং ১ ছক্কায় ৩৪ রান করে মাহমুদ উল্লাহ রিয়াদের তালুবন্দি হলেন দানুশকা গুনাথিলাকা।
  এরপর কম সময়ের ব্যবধানে অসাধারণ এক ডেলিভারিতে বিপজ্জনক উপল থারাঙ্গাকে বোল্ড করে দেন তাসকিন আহমেদ। এর আগে কয়েকটি শর্ট বল করে ব্যাক ফুটে নিয়ে যান বাঁহাতি ব্যাটসম্যানকে। এরপর দারুণ গতির একটি ফুল লেংথ বলে উড়ে যায় থারাঙ্গার স্টাম্প।
  এরপর সাকিব আল হাসানের বলে তাসকিন থ্রো আর মুশফিকের দ্রুতগতির আঘাতে রানআউট হয়ে যান ৩৫ বলে ২১ রান করা চান্দিমাল। ২৫ রানের ব্যবধানে আবার একই ঘটনার পুনরাবৃত্তি ঘটে। এবার বদলি ফিল্ডার শুভাগত হোমের থ্রোতে ঝড়ের গতিতে স্টাম্পে বল লাগান মুশফিক। ফিরে যান ১৬ বলে ১২ রান করা শ্রীবর্ধনা।